SET เช้าพุ่ง 14 จุด คาดหวังงบฯบจ.โต – ยอดติดเชื้อผ่านจุดสูงสุด
SET เช้าพุ่ง 14 จุด คาดหวังงบฯบจ.โต - ยอดติดเชื้อผ่านจุดสูงสุด
28 เม.ย. 2564

ผู้สื่อข่าวรายงานว่า ณ เวลา 10.49 น. อยู่ที่ระดับ 1,573.21 จุด เพิ่มขึ้น 13.98 จุด หรือ 0.90% ด้วยมูลค่าการซื้อขาย 2.72 หมื่นล้านบาท  (+0.72%)
โดยตลาดหุ้นไทยภาคเช้าบวกกว่า 10 จุด ดีกว่าตลาดหุ้นในภูมิภาคเอเชียที่เคลื่อนไหวบวกลบ จากคาดผลประกอบการของบริษัทจดทะเบียนที่คาดว่าจะออกมาดี ขณะที่คาดว่าตัวเลขผู้ติดเชื้อโควิด-19 ในประเทศจะผ่านจุดสูงสุดไปแล้ว
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล. ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นกว่า 10 จุด ดีกว่าตลาดหุ้นในภูมิภาคเอเชียที่เคลื่อนไหวทั้งในแดนบวก-ลบ โดยตลาดฯอาจไม่ได้ให้น้ำหนักกับสถานการณ์การแพร่ระบาดโควิด-19 ในประเทศมากแล้ว แม้ว่าจะยังต้องติดตามจำนวนผู้ติดเชื้อรายวันต่อไป ซึ่งถ้าไม่เพิ่มขึ้นก็เชื่อว่าการแพร่ระบาดน่าจะค่อย ๆ ลดลง และตลาดอาจมองว่าได้ผ่านจุดพีคไปแล้ว
ทั้งนี้ เช้านี้ตลาดปรับตัวขึ้นหลัก ๆ น่าจะเป็นการเข้ามาเล่นเก็งกำไรตามผลประกอบการของบริษัทจดทะเบียนที่คาดว่าจะออกมาแข็งแกร่ง  นอกจากนี้ตลาดฯ อาจมีลุ้น Fund Flow ไหลเข้าตลาดในกลุ่ม TIP ด้วยหลังจากไหลออกไปมากแล้วก็อาจมีกลับเข้ามาบ้าง พร้อมให้ติดตามผลประชุมธนาคารกลางสหรัฐฯ (เฟด), การประชุมศูนย์บริหารสถานการณ์โควิด-19 (ศบค.) ชุดใหญ่ และการทยอยประกาศผลประกอบการของบริษัทจดทะเบียนต่อไป
พร้อมให้แนวรับ 1,560-1,555 จุด ส่วนแนวต้าน 1,575 จุด